khistorydata/jeongjo-sjw-relations huggingface dataset:
정조 7년
都承旨沈豐之疏曰。伏以。惟天惟祖宗。篤垂眷棐。寧考不祧之禮。元子定號之慶。已是吾東億萬年無疆之休。而惟我殿下。克推孝思。誕擧縟儀。三冊親上於殿宮。百僚交賀於庭班。慶曠前牒。歡騰帀域。仍伏念。臣人旣空疎。材又魯下。歷遍華要。久忝近密。苟非我殿下曲垂庇覆。過加收拭。則臣安得至此也哉。弱植之先被陶甄。天地之仁也。孱質之偏荷軫念。父母之慈也。前後恩敎。每一承聆。不覺淸血披面。由是感激。惟思赴蹈。凡於除命之下。毋論職務之緊漫。惟以趨走爲恭者。非敢一毫堪承而然。祗自附於筋力報效之義。而涓埃莫報。愧懼徒積。迺者。晉秩之命。忽下於千萬意想之外。臣始驚終愕。殆不自定。噫。慶禮載擧。聖孝冞光。凡厥含生。擧切蹈舞。臣以此時。獲近耿光。與覩盛儀。在臣只有執事之與榮。至若因此徼賞。實非臣夢寐所到。勞無可記。恩則逈絶。已有乖於明主嚬笑之愛。而況玆二品峻秩。實爲朝家命德之器。則亦豈人人所可濫授者乎。臣之前後叨竊。罔非踰分。居常兢惶。如集于木。今因罔功之賞。復誤匪分之恩。軒鶴梁鵜之譏。孰甚於此。而惡盈忌滿。理所必至。天地生物。每欲成遂。父母愛子。惟在全安。以臣渺福。一切濫竽。竟不免於招損之歸。則惡在乎我殿下終始慈覆之隆渥也哉。玆敢瀝血爲章。仰瀆崇聽。伏乞聖慈。諒臣言之非出飾讓。念臣資之不宜濫授。亟令收還。以重名器。以安微分焉。答曰。省疏具悉。卿其勿辭行公。
정조 7년
兵曹參判朴祐源疏曰。伏以。天休日滋。茀祿川至。寶鑑告成。世室致隆。元子定號。邦基永鞏。率土懽忭。久而冞切。今又禮成上號。孝光揚徽。臣猥忝邇列。獲覩盛擧。蹈舞之忱。萬倍他人。仍伏念。臣之毛髮頂踵。皆我聖主賜也。以臣門戶之單寒。而偏加培植。以臣姿性之蒙騃。而曲垂誘掖。中外歷踐。殆遍華腴。南藩見瓜。免陷大戾。專城養旨。獲遂至願。欲報聖恩。天地無涯。及夫遞還。旋叨近密。覲耿光於逖違之餘。承溫音於咫尺之天。榮已極矣。涯又溢矣。尙何有更進一步之望。而今此晉秩之賞。遽及罔功之賤。臣誠惝怳悸恐。益不知措躬之所也。噫。幸逢無前之慶。得廁執事之列。只有與榮之喜。安有可記之勞。而騎省寵擢。提擧兼銜。曾不踰刻。誤恩便蕃。臣是何人。兜攬至此。非徒臣冥升之懼。過福之憂而已。其於累聖簡而玷名器。何哉。況臣按節三載。穩享刺史之樂。納符數日。遽叨亞卿之班。華貫美職。若偏臣身。淸朝公物。寧有是理。前席聞命。義重陪扈。雖不得不冒沒一肅。而夤緣盤礴。有靦面目。玆敢披瀝肝血。干瀆崇嚴。伏乞天地父母。諒臣之才不稱器。察臣之言實由中。新除職秩。亟命收還。以重官方。以安私分。不勝幸甚。答曰。省疏具悉。卿其勿辭行公。
정조 7년
副修撰吳泰賢疏曰。伏以。邦籙無疆。縟儀載擧。聖孝冞光於揄揚。群情普切於蹈忭。仍伏念。臣於直中。得接臣兄臣泰詹泰仁任所衙信。則臣之七耋偏母。風痰宿症。近忽添劇。手足不仁。言語或澁。氣升而咳喘甚苦。痰壅而寒熱交功。寢食幾廢。眞元漸鑠。委頓床褥。氣息凜綴。專人走報。促臣來覲。臣心神飛越。按住不得。玆敢忙陳短章。經出禁扃。仍尋鄕路。伏乞天地父母。俯賜諒察。亟許遞改臣職。仍治臣擅行之罪。以肅朝綱。千萬幸甚。答曰。省疏具悉。爾其勿辭。往護母病。
정조 7년
獻納鄭彦郁疏曰。伏以。邦籙無疆。吉慶荐臻。縟儀載擧於殿宮。聖孝彌光於揄揚。臣民歡忭。曷有其極。仍伏念。臣賦性庸下。地望單寒。自知最下於人。爲世之棄。蟄伏遐土。甘爲聖世遺閑之民。且臣犬馬之齒。七十有一歲。蒲柳之質。疾病乘之。永爲癃廢之人。不生不滅。宛轉叫噤於床笫之間。區區微忱。常懸魏闕。戀結靡弛者。積年如一日。近年以來。薇垣除命。累度荐降。而賤疾方劇。又値在外之變通。一未趨承。惶悶蟄縮。又於千萬夢寐外。薇垣除命遽下。繼之以馹召。恩命荐降於數日之內。臣誠感激惶霣。五情惝怳。不覺涕淚之交頤也。臣於此際。亦有一分可强之勢。則固當竭蹶趨承。以入脩門。一覲耿光。是臣未死前至願至誠也。而奈之何賤疾危苦。方在人鬼關。亦不敢偃然在家。捨命扶曳。趲程二日。而纔到公山邑六十里地。危症倍前。頹臥不省。飮啗專却。便一僵屍。而萬無自力前進之望。方此賀禮在前。而又不得參舞蹈之列。臣罪至此尤萬萬矣。不獲已。以縣道封章。疾聲呼籲於天地父母之前。伏乞特削臣職名。重勘臣罪戾。以安微分。以肅朝綱焉。臣旣不以臺職自處。未暇他及。而亂逆之徒。人人共誅。秉彝之心。跛躃同然。憂憤所激。敢此尾陳焉。惟聖明。垂察焉。噫。合辭中。諸賊之尙今容貸於覆載之間。刑政已失。神人共憤。鄭妻之出陸家居。是何擧也。兇如鄭妻。而假息近島。今至八年。移置善地。乃在一朝。不惟顯戮之不加。反爲量減。自此防守不嚴。易致疎虞。人彝之漸斁。至此極矣。禍機之復萌。可不懼哉。至若德相之四字凶言。實是古今所無之逆。傳法於賊榮。倀鬼於妖億。以沮遏宗社之大計者。萬戮猶輕。而未及究覈。經先致斃。天網太恢。群情益駭。跪斬之刑。雖未得施。孥籍之典。斷不可已也。伏願聖明。亟允三司之請。以伸王章之地。千萬幸甚。答曰。省疏具悉。所陳。已諭諸批矣。爾其勿辭。上來察職。
정조 7년
癸卯四月初二日辰時。上御誠正閣。右副承旨入侍時。右副承旨鄭東浚。假注書沈晉賢。記事官李崑秀尹行任。以次進伏訖。上曰。戶曹參判。令該曹口傳差出。出榻敎上曰。新除授戶曹參判。先入侍後謝恩。出榻敎上曰。左副承旨入侍。出榻敎賤臣承命出傳。與徐龍輔偕入。上曰。注薦。使之今日爲之。仍命退。承史以次退出。
정조 7년
癸卯四月初二日辰時。上御誠正閣。左副承旨入侍時。左副承旨徐龍輔。假注書沈晉賢。記事官李崑秀尹行任。以次進伏訖。上命書傳敎曰。昨日上號禮成。顧此孺慕莫逮。益難爲懷。自春初。擬欲從近展謁。而間因大禮當前。迄此未遑。再明日。當詣永祐園展拜後。行祭禮。仍宿齋舍。翌朝還宮。該房和悉。儀衛凡百。昨秋已例。不但不用陵幸之例。比京擧動。省減幾至十之八九。以此意。分付禮兵曹。上曰。昨秋陵幸兵曹節目持入。賤臣承命出傳。持兵曹節目入奏。上曰。大臣禮堂入侍。賤臣承命出傳。與領中樞府事金尙喆。判中樞府事鄭存謙徐命善李徽之。左議政洪樂性。判中樞府事李福源。禮曹判書徐浩修偕入。尙喆等進前曰。昨今日氣淸和。聖體。若何。上曰一樣矣。尙喆曰。日吉辰良。大禮順成。臣民慶幸。曷有其極。惟我殿下。誕膺天休。三冊揄揚。聖孝有光於前。茀祿爰啓於後。此臣等所以歡忭舞蹈。而繼之有請對之擧者也。以我聖上難名之德。臨御已至七年。閱歷亦云多端。而尊號之禮。尙未擧焉。一國臣民。恒切抑鬱。昨日左相。以此意通于臣等故今果相率請對矣。樂性曰。殿下功光祖宗。德洽神人。臣等豈敢以瀆擾爲懼。而不思所以揄揚之方乎。尙喆曰。臣於此事。竊自思量者。業已久矣。大抵此擧。實非臣等諂諛之意。惟我殿下。備經艱難。再安宗社之神功盛德。卽千古之所罕有。爲今日臣子者。豈不欲揄揚功德。以垂後世乎。上曰。予不多誥。只有一言可以相告者。予於再昨年。與徐判府事。有所酬酢。想必記有矣。如此悲苦之語。不忍再提。而若聞此等之語。則予心悲痛。一倍層加。且予心事。近因上號。倍覺悲感。少有所觸。輒不忍耐。卿等豈可以此事。向予說道。重慼予心乎。卿等所謂揄揚。適足增予不孝之罪。且今此擧。又有不先不後之嫌。予所以不能見孚於體國之臣者。深可愧也。今予此言。實出心曲。其情亦甚悲苦。惟望卿等之體諒也。命善曰。上敎如此。臣等實不勝掩抑。而若臣等區區之誠。殿下亦宜體諒也。此非今日創行之事。卽我列聖朝已行之規。則豈可一向牢拒。而不思體下之道乎。上曰。列聖朝盛際。時各不同。今予情事。決難爲此。惟望卿等之就坐也。樂性曰。臣等之情。殿下亦豈不曲循乎。上曰。因予之誠孝淺薄。致有此不相孚之擧。殊可愧恨。願勿復言也。福源曰。今殿下必不知群情之難遏。而有此敎也。上曰。此外更無可言者。卿等就坐。可也。樂性曰。臣等此擧。果出於諂諛之意。則當伏斧鑕之誅矣。惟殿下所經歷。果何如也。凶逆輩出。宗社幾危。而賴有今日之安。莫非殿下之功德也。功德之莫京如彼。群情之難遏如此。則豈可無揄揚之擧乎。伏願亟回撝謙之衷。卽允群下之請焉。上曰。致使凶逆輩出。世道至此。卽予之過。奚足表揚。且以予言。謂非假飾。則何不就坐乎。昨日將事後。終日悲愴。心事果難自抑。卿等之言。徒亂人心。樂性曰。上敎至此。臣等抑塞罔措矣。上曰。予之心事。不忍提說。惟望就坐也。尙喆曰。殿下今日。卽先朝之庚申也。如當先朝庚申之時。則殿下亦必仰請矣。上曰。此例談也。惟願更勿提醒。以慼予心焉。命善曰。臣等雖欲仰體。其如群情之拂鬱。何哉。上曰。人情天理之外。復豈有所謂群情乎。命善曰。殿下深居九重之中。外間物情。亦有所未盡俯燭。故下敎至此。而目今群情。實難沮遏。今若一味牢拒。則一倍層激。必至難言之境矣。上曰。雖以此事之未成。而係國家之安危。決不可爲。且非徒今日。惟予一生。決不爲之。不料卿等之不諒予心。至於此也。命善曰。卽今群情。按住不得也。尙喆曰。今旣仰請。而又爲中止。則朝廷事不成說矣。上曰。卿等終不體諒。迫隘至此。慨然之外。置身無地。不能見孚於卿等者。豈不自愧乎。此言。決非假飾也。惟望速爲就坐。更勿提說也。樂性曰。聖敎至此。宜不敢更事瀆擾。而其如臣等之不得自由。何哉。上曰。體國大臣。如能挽止。則何患乎群情之不可遏也。近日朝廷。雖不成說。惟此一段私情。庶幾相照矣。尙喆曰。此非儀賓倡始之事。果是臣等首發之論也。上曰。卿是元老。尤宜相孚。先須就坐也。徽之曰。聖心旣如是。群情又如彼。臣等誠不知所措矣。上曰。予於代聽臨御。誠不得逃遁。而然猶其顙有泚。況於此事。則地處自別。豈可爲之。不能見孚於卿等。至此之甚。良可自愧。今聞此言。徒亂人心。卿等。不必使予適足以傷心也。至於卽位遠近。猶屬第二件事矣。命善曰。列聖朝所已行之事。獨殿下若是之牢拒。雖出撝謙之盛德。而不勝抑鬱之下情矣。上曰。予豈自以爲撝謙之德。逾於列朝乎。只是情私。切悲至苦之故耳。樂性曰。臣有一言可以冒萬死仰達者。法祖宗。卽殿下之所嘗勉勉者。今我殿下。自卽阼以來。至於昨年。而所經歷。果何如也。臣則以爲。有過於先朝庚申以前。而其再安宗社之功德。不可不揄揚矣。先朝之所嘗許於庚申者。殿下豈不之許乎。上曰。俄者所言。實出心曲。而猶如是相厄。良可慨也。樂性曰。臣實罔措。不知所達矣。上曰。予亦罔措。不知於何。不見孚於卿等。至此之甚。誠予之過也。藉使予言。出於假飾。言旣至此。何不相諒乎。樂性曰。此事。臣果首發矣。請先罪臣。以安諸大臣之心焉。命善曰。臣等雖因聖敎之懇惻。未準請而中止。殿下豈可每每牢拒乎。上曰。非徒今日。雖一生不可爲也。僉曰。今此聖敎。決難奉承。豈可如是爲敎乎。上曰。更無可答之言。須各就坐也。尙喆曰。臣於賀班。欲上殿發端。今日則以賓啓爲之矣。果有所商量者。今始請對。而旣發之後。不可中止矣。上曰。地與時。自有不同者。雖有不可中止之時。而今則不然矣。尙喆曰。國家事。如不始則已。旣始之後。豈可以上敎之如此。旋又中止乎。若然則臣等合被不忠不誠之罪矣。上曰。何如是迫隘也。此非膠守常格之事也。命善曰。臣等亦不知所爲矣。樂性曰。退出後。相議爲之之外。無他道矣。上曰。出去爲之云者。亦豈成說乎。卿等强迫於人情天理之外。而予之私情。聽若不聞。勿論君臣之間。雖以適己者言之。不相信若此。則交道幾絶矣。存謙曰。旣承不敢聞不忍聞之下敎。臣等勢將自處矣。上曰。此亦豈待命之事乎。命善曰。待命則誠不敢爲。而下情則罔措矣。尙喆曰。聖敎旣如此。臣等不敢更爲提說。而群情則必一倍難遏。是甚切悶矣。仍各就坐。上曰。李判府事昨日箚語。何其過耶。福源曰。臣之眼疾。便成殘癈。以此形貌。冒沒承命。則東國乏人之譏。誠非細故。故參判朴道源。亦以眼病。蒙遞使命矣。上曰。朴道源則果然矣。判府事則太過矣。未知筋力。不可遠役耶。命善曰。筋力則足可往還矣。上曰。此與冬至使有異。往還之間。程道不遠。爲日不多。不必更辭矣。卿若不往。則左相今爲獨相。李判府已近七旬。俱不可往矣。徐判府前已往還矣。誰將入去乎。福源曰。此是往役。雖不可推諉於僚相。而國體則苟簡矣。命善曰。今此園幸。司僕馬數。何以磨鍊乎。上曰。駕轎三雙外。儀仗仗馬。勿爲待令。驛馬亦不必把定矣。樂性曰。祭享以何時爲定乎。上曰。當隨時爲之矣。上曰。昨秋園幸時。吏兵曹陪從單子。使之持入。賤臣承命出持入。上曰。初仕人入侍。出榻敎賤臣承命出。與假監役徐瀅修。靖陵參奉李義玄。仁明園守奉官尹龜錫偕入。瀅修進前。奏職姓名。上曰。年幾何。瀅修曰。三十五歲矣。命退。義玄進前。上曰。誰也。命善曰。李致中之子也。上曰。向以紙厚。見落於三日製者耶。年幾何。義玄曰。三十五歲矣。命退。龜錫進前。上曰。誰也。龜錫曰。尹塾之從姪也。上曰。年幾何。龜錫曰。四十三歲矣。命退。上曰。守宮大將藥房分提調。當差出耶。命善曰。然矣。上曰。大臣禮堂先退。尙喆等以次退出。上命書傳敎曰。再明日。用京擧動例。留都大臣。依前勿爲差出。旣是經宿。則闕內不可無守宮大將。此則依例差出事。分付。命退。承史以次退出。
정조 7년
癸卯四月初二日巳時。上御誠正閣。軍士房承旨。戶房承旨入侍時。左副承旨徐龍輔。右副承旨鄭東浚。假注書沈晉賢。記事官李崑秀尹行任。以次進伏訖。上命書傳敎曰。永祐園親祭時刻。隨時爲之。辭園禮。翌曉爲之。以此知悉。又命書傳敎曰。再明日動駕時。六曹漢城府堂郞各一員。兩司長官隨駕。其外各司。竝除之。進排衙門官員。司僕外。亦勿待令事。分付。齋室勿爲修理。只塗窓戶。整理使。不必啓下。今番置之事。分付。西班隨駕。依昨年例爲之。如是下敎之後。各司或有憑藉郊行。貽弊貢人。當隨現重勘。以此各別嚴飭。又命書傳敎曰。布帳。只御營廳都監爲之。只齋室近處爲之。又命書傳敎曰。再明日動駕。兵曹則判書外堂上二員。郞廳三員隨駕。摠府則寶劍外堂郞。各一員隨駕。蛟龍旗標旗等首摠郞差備。勿爲磨鍊。五衛將武兼。亦依昨年例隨駕。儀仗仗馬搥牌軍別破陣有廳軍。竝勿爲隨駕。扈衛軍官忠壯忠翊衛等。元入直外。勿爲加入直事。分付。又命書榻敎曰。在外承旨許遞。前望單子入之。待下批牌招察任。上曰。李在學使之先入侍。賤臣承命出。與左承旨李在學偕入。命退。諸臣以次退出。
정조 7년
癸卯四月初二日申時。上御誠正閣。坐直承旨入侍時。右副承旨鄭東浚。假注書車亨衢。記注官金健修。記事官尹行任。以次進伏訖。上曰。再明日動駕時。隨駕百官擧案捧入。賤臣承命出。招致吏兵曹。該吏催促書入。則各曹無長官。故姑未修正之意。回奏。上曰。令次堂擧行。可也。賤臣又承命出。奉傳敎修入。上曰。昨者試官違牌坐罷闕記書入。賤臣承命出。吏兵曹闕記捧入。上曰。下番翰林摘奸。入來與否。知入。賤臣承命出閤外。以姑未及來回奏。上曰。待其入來。同爲入侍。可也。賤臣又承命出閤外。有頃。承史皆承命退出。
정조 7년
行都承旨吳載純齋直。左承旨李在學齋宿。右承旨李亨元齋直。左副承旨徐龍輔齋宿。右副承旨鄭東浚齋宿。同副承旨鄭存中齋宿。注書李祖承病一員未差。假注書沈晉賢齋宿車亨衢齋直。事變假注書馬思人仕。
정조 7년
吳載純啓曰。明日。大駕詣永祐園。入齋室後。王大妃殿惠慶宮問安。何承旨進去乎。敢稟。傳曰。同副承旨進去。
정조 7년
鄭存中啓曰。明日。永祐園擧動時。本院印信。當爲齎去。禮曹印信一顆。留院時取用。何如。傳曰。允。
정조 7년
傳于李在學曰。左承旨馳詣宗廟。奉審摘奸以來。
정조 7년
傳于李亨元曰。戶房承旨入侍。
정조 7년
傳于李亨元曰。軍士房承旨入侍。
정조 7년
以兵曹開門單子。傳于徐龍輔曰。明日宮城門開門。依常時例爲之。
정조 7년
承旨前望單子入之。吳載純鄭存中落點。
정조 7년
傳于李亨元曰。隨駕營留陣營。明日日出後。聚軍事。分付。
정조 7년
傳于李亨元曰。禮房承旨入侍。
정조 7년
李在學啓曰。玉堂上下番俱空。事甚未安。今日政。新除授玉堂。竝待下批牌招。以爲入直之地。何如。傳曰。允。
정조 7년
李亨元啓曰。守禦使鄭民始仍任。牌招傳授密符事。命下矣。敎諭書所當更爲啓下。而此與新除授有異。在前如此之時。有前所授密符傳授之例。今番則何以爲之。敢稟。傳曰。依前爲之。
정조 7년
備忘記。前守禦使鄭民始仍任。卽爲牌招。傳授密符。
정조 7년
備忘記。國綱所在。不可無處分。雖已略施薄警。情病有無。初不區別。殊欠綜實之義。況今動駕隔日。位著俱空。合有闊狹之擧。前兵曹判書鄭尙淳。前戶曹判書徐有隣。前刑曹判書鄭好仁。前工曹判書李𡊠。前司直金華鎭。前副司直徐有慶鄭昌聖。前右參贊鄭民始。前禮曹參判李崇祜。前刑曹參判金履素。前右尹洪秀輔。前兵曹參判朴祐源。前副司直鄭志儉沈頤之尹師國李敬養。前大司成申大升。前副司直黃昇源李時秀林錫喆。前司果李頤祥。竝敍用。生疎之致。不必深咎。前承旨嚴思晩李鼎揆金載瓉。亦爲敍用。
정조 7년
備忘記。位著乏人。罷散諸窠。雖令差出。將未免以其人。代其代。其爲苟且。無異於仍任。前兵曹判書鄭尙淳。前同成均金華鎭。前參贊鄭民始。前戶曹判書徐有隣。前刑曹判書鄭好仁。前工曹判書李𡊠。前禮曹參判李崇祜。前刑曹參判金履素。前兵曹參判朴祐源。前右尹洪秀輔。前直提學鄭志儉。前大司成申大升。本職竝仍任。齋宿在今夜。仍卽牌招察任。
정조 7년
兵曹口傳政事。副司直鄭志儉金載瓉。
정조 7년
傳于李在學曰。漢城判尹許遞。今日政差出。
정조 7년
備忘記。遐方之人。無怪乎未諳院例。前承旨李鼎揆。相當窠。今日政擬入。實職則旣皆仍任。此人未免獨漏。前承旨嚴思晩。參議見窠。一體擬入。
정조 7년
有政。吏批。判書兪彦鎬受由在外。參判鄭昌順進。參議金憙試所進。承旨吳載純進。啓曰。判書兪彦鎬受由在外。參議金憙試所進。小臣獨政未安。何以爲之。敢稟。傳曰。仍爲之。以李度謙爲校理。以尹尙東爲副校理。以金載瓉爲禮曹參議。以嚴思晩爲兵曹參議。以李鼎揆爲刑曹參議。以沈豐之爲同春秋。以金華鎭爲判尹。以金華鎭爲司饔提調。以鄭民始爲司僕提調。以鄭志儉爲司宰提調。以鄭一祥爲內局提調。以徐有慶爲典醫提調。以李𡊠爲司譯提調。以鄭好仁爲內資提調。以金鍾秀爲繕工監提調。以朴祐源爲司圃提調。以鄭尙淳爲軍器提調。以徐有隣爲尙衣提調。以沈頤之爲奉常提調。以李崇祜爲觀象監提調。以鄭尙淳爲平市提調。以金履素爲造紙提調。以吳學儉爲引儀。以趙衍玉爲兼引儀。
정조 7년
兵批。判書鄭尙淳病。參判朴祐源病。參議柳誼入直進。參知嚴思晩病。承旨李亨元進。副護軍崔孝建申遇文。副司直金華鎭沈頤之金用謙李命植徐有慶鄭昌聖趙時俊尹師國李敬養黃昇源李時秀林錫喆嚴思晩李鼎揆李文源趙鼎鎭洪秉纉李重馥柳榮鎭李喆模李秉鼎南鶴聞。副司果鄭萬始單付。
정조 7년
以黃海監司加分事狀啓。傳于徐龍輔曰。以草記回啓。
정조 7년
李在學。以宗親府言啓曰。今此永祐園展拜時。宗臣十二員。以每品例。爲隨駕。而摠管及老病外。只是七員。以此數。依前隨駕之意。敢啓。傳曰。知道。
정조 7년
癸卯四月初三日辰時。上御誠正閣。戶房承旨入侍時。右副承旨鄭東浚。假注書沈晉賢。記注官金健修。記事官尹行任。以次進伏訖。上曰。仍任諸臣。牌去來催促。先爲承牌者。誰某知入。賤臣承命出傳後。回奏曰。兵曹判書鄭尙淳。參判朴祐源。禮曹參判李崇祜。戶曹判書徐有隣。守禦使鄭民始。今方承牌入來。其餘諸臣。姑未及入來云矣。上曰。守禦使使之入侍。賤臣承命出傳。與民始偕入。上命書榻敎曰。明日出宮門路。以賓陽門爲之。仍命退。諸臣以次退出。
정조 7년
癸卯四月初三日午時。上御誠正閣。軍士房承旨入侍時。左副承旨徐龍輔。假注書沈晉賢。記事官李崑秀尹行任。以次進伏訖。上命書傳敎曰。同副承旨。聞其病勢。果難跨馬。許遞。前望單子入之。又命書榻敎曰。新除授承旨。牌招察任。出榻敎。命退。承史以次退出。
정조 7년
癸卯四月初三日申時。上御誠正閣。戶房承旨入侍時。右副承旨鄭東浚。假注書沈晉賢。記事官李崑秀尹行任。以次進伏訖。上曰。左副承旨禮曹參議司僕正使之入侍。賤臣承命出傳。與左副承旨徐龍輔。禮曹參議金載瓉。司僕正趙興鎭偕入。上曰。明日出宮時。差晩爲之。仍命退。諸臣以次退出。
정조 7년
癸卯四月初三日酉時。上御誠正閣。禮房承旨入侍時。左承旨李在學。假注書沈晉賢。記事官李崑秀尹行任。以次進伏訖。上曰。玉堂牌去來催促。藥房提調明日仕進與否。知入。賤臣承命出傳後。回奏曰。藥房提調明當仕進云矣。命退。承史以次退出。
정조 7년
行都承旨吳載純齋宿。左承旨李在學齋宿。右承旨李亨元齋直。左副承旨徐龍輔齋宿。右副承旨鄭東浚齋宿。同副承旨鄭存中齋直。注書李祖承病一員未差。假注書沈晉賢齋宿車亨衢齋直。事變假注書馬思人仕。
정조 7년
大駕詣永祐園。入齋室後。奎章閣政院玉堂藥房朝廷二品以上六曹堂上兩司長官口傳問安。答曰。知道。親祭罷後。奎章閣政院玉堂藥房朝廷二品以上六曹堂上兩司長官口傳問安。答曰。知道。
정조 7년
有政。吏批。判書兪彦鎬在外未肅拜。參判鄭昌順進。參議金憙試所進。承旨吳載純進。啓曰。判書兪彦鎬受由在外。參議金憙試所進。小臣獨政未安。何以爲之。敢稟。傳曰。仍爲之。
정조 7년
吳載純啓曰。左承旨李在學。右承旨李亨元。左副承旨徐龍輔。右副承旨鄭東浚。今方入侍。同副承旨鄭存中問安。進去。臣吏兵批兼進之意。敢啓。傳曰。知道。以徐有慶爲大司憲。以尹序東爲典籍。
정조 7년
再政。以成種仁爲永祐園別檢。以尹𣇍爲參奉。
정조 7년
兵批。判書鄭尙淳進。參判朴祐源病。參議柳誼病。參知嚴思晩入直進。承旨李亨元進。副司直尹東晩。副司果李彦植。
정조 7년
以京畿監司楊州士民等還耗蕩減事啓本。傳于李亨元曰。除耗之命。實關拔例之擧。萬一有惠未下究。眞僞相幻。是豈今日特命蕩減之本意。更以此意。嚴飭京畿監司處。令該牧使。今日內馳還本牧。一一曉諭。形止牒報後。仍卽狀聞事。回諭。
정조 7년
癸卯四月初四日卯時。上詣永祐園。擧動入侍時。行都承旨吳載純。左承旨李在學。右承旨李亨元。左副承旨徐龍輔。右副承旨鄭東浚。同副承旨鄭存中。假注書沈晉賢車亨衢。記事官李崑秀尹行任。以次侍立。上具戎服。乘輿出賓陽門至仁政門外。上馬。由館峴至館橋。通禮跪啓請下馬。上。下馬。步過前路。通禮跪啓請上馬。上。上馬。至景慕宮前路。通禮跪啓請下馬。上。下馬。步過前路。通禮跪啓請乘轎。上乘駕轎。上曰。都承旨進詣景慕宮。奉審以來。到興仁門內。亨元奏曰。都承旨吳載純。奉審後。來詣衛外矣。上曰。到園所後。使之入奏。可也。到興仁門外。領中樞府事金尙喆。祗送路左。上駐轎下敎曰。領府事入侍事。史官。傳諭。賤臣晉賢。承命出傳。與尙喆偕入進前。上曰。卿如可自力。可能追到園所否。尙喆曰。謹當進詣矣。命退。尙喆出就班次。上曰。京畿監司使之入侍。賤臣承命出傳。以畿伯已爲前進。在安樂峴東邊之意。回奏。上曰。然則到園所後。使之來待。可也。上詣園所。入齋室。諸臣口傳問安後。上以淺淡服乘輿。至紅箭門降輿。至版位。行再拜禮。仍詣園上。周廻奉審後。入小次。少頃。行酌獻禮。上出就丁字閣位次。行初獻禮。判中樞府事鄭存謙。進前亞獻。左議政洪樂性。進前終獻畢。上還詣齋室。上曰。禮房承旨入侍。在學進伏。上命書傳敎曰。上號禮成。來省園寢。小子至慟。益復難忍。園屬施賞。亦屬伸意之一端。宮園無間。所已施於宮屬之例。烏可不用於園屬。別檢尹序東。參奉李彦植。竝陞六。政官牌招開政。陞遷擬入。宗廟事知守僕。本園守僕。帖加成給。其餘待令京守僕。令該曹。米布從厚題給。守護軍等。限一年免役。旣有可據之已例。其在廣惠之道。豈容慳惜。本地方楊州境內士民當年條還耗。特竝除捧事。自備局卽爲行會。上曰。此傳敎。卽令頒布。守禦使及園司官。使之入侍。賤臣承命出傳。與守禦使鄭民始。園司官別檢尹序東。參奉李彦植偕入。上曰。楊州民人。亦有結錢乎。民始曰。楊州則旣無田稅。故結錢亦無所納矣。上曰。楊州牧使。使之來待。禮房承旨入侍。賤臣承命出傳。與在學偕入。上曰。俄下傳敎還入。限一年免役五字。以依例施賞。改書出。上曰。領府事來在依幕。失攝可悶。先爲入城事。史官。傳諭。賤臣承命出傳。上乘輿。登園所主峯。下敎曰。村民之路傍觀光者。招來進前。宣傳官承命。率十餘人進前。上曰。爾等之疾苦何如。有何弊瘼乎。民人等奏曰。無他疾苦。而只緣種糧之乏絶。姑未始耕播之役矣。上曰。何以則可救此患乎。民人等曰。如得貢物發賣米。則可以救急矣。上曰。使判尹及大同堂上相議。區劃以給。可也。還詣齋室。上命亨元。讀奏京畿監司狀啓。命書批答訖。上曰。畿伯與楊牧。使之入侍。賤臣承命出。與京畿監司李亨逵。楊州牧使兪彦鉉偕入。上曰。楊牧先爲還官。以俄者畿伯狀啓中知委事。卽爲遍諭於民人等。俾各知朝家恤念之意。可也。楊州農形及賑政如何。彦鉉曰。麥農可占大登。賑政則今幾垂畢矣。上曰。賑口加付。爲幾何。彦鉉曰。次次加付。今爲一千六百口矣。上曰。有大同乎。彦鉉曰。楊州則大同。皆爲儲置矣。命退。亨逵彦鉉先退。上曰。判尹使之入侍。賤臣承命出。與漢城判尹金華鎭偕入。上曰。俄者民人等所請。何以爲之乎。華鎭曰。此乃字內。故民人等皆得受食發賣云。而渠輩所請。乃奉常寺貢物米。預爲受食。秋成後。以米捧給貢人云矣。上曰。如是無妨於公私者。依願許施。可也。華鎭曰。惠堂則欲給五六十石。而渠輩則必欲受百石云矣。上曰。雖百石。何必持難乎。以百石許給。可也。此非可以傳敎爲之者。卿與惠堂。往復處之。可也。命書傳敎曰。今番景慕宮上號後。凡諸賞典。無或慳惜。予意豈亶然哉。所以施惠廣恩之方。在此一擧故耳。內而掖庭及各司下屬。外而八路民庶。擧蒙一視之澤。而獨此軍兵。未免闕漏。渠輩豈無向隅之嘆。況於宮園動駕。連日陪扈。勞役又甚不些。由前由後。不可無軫念之擧。且思之。朝家有大慶。或設觀武才。或設別試射。便成應行之舊典。則今日來此。尤宜修明。初一日景慕宮追上尊號時。及初四日永祐園展拜時隨駕將士軍兵。旬前。親臨郊館。行別試射。以此令各該營知悉。設初試除初試之類。竝依舊例爲之。應赴名色。當別下傳敎。亦令以此知悉。又命書傳敎曰。別試射初試。再明日。慕華館南小營南別營等處。從便分所設行。自各其營大將監試。書啓。大將中軍禁軍別將各番將各營別將千摠及武臣堂上堂下侍衛內乘宣傳官別軍職駕前駕後禁軍攔後馬兵武藝出身武藝別監別技軍御前前排軍挾輦軍槍劍軍內吹兼內吹招搖旗及駕前旗幟手。竝除初試。直赴親臨日。其餘將官將校軍兵等。設初試。依所下規矩試取事。分付。又命書傳敎曰。今番別試射初試規矩。將校及馬軍。柳葉箭一分以上。修試記。步軍鳥銃一分以上。修試記事。分付。親臨日則亦以柳葉箭鳥銃。取邊一中以上。以此。分付。又命書傳敎曰。永祐園參奉別檢。今日政差出。參奉雖是初仕。令次堂擧行。又命書傳敎曰。明日辭園禮。晩後爲之。時刻。待下敎隨時爲之。上曰。訓將禁將兵判。使之入侍。賤臣承命出。與兵曹判書鄭尙淳。訓鍊大將具善復。禁衛大將李敬懋偕入。上曰。兵判出去兵曹。隨駕軍兵應射諸人各名色。詳錄以入。尙淳承命退出。上曰。隨駕軍門千把摠以下各頭目。皆令招入。宣傳官承命招入。上命善復敬懋亨元及禁軍別將申大謙。以別試射傳敎諺語。宣諭於諸將官後。命退。善復敬懋大謙。與諸將官退出。上曰。判府事入侍事。傳諭。賤臣承命出傳。與判中樞府事徐命善偕入。上曰。楊州民人還上。俄令除耗矣。命善曰。臣俄伏見傳敎下者。果是格外之大惠矣。上曰。今將閉門。而園寢至近之地。有難如例吹打。亦不可放砲。只以擂鼓三通。大喝三聲。爲節次。而此後則以此爲例。載之兵房故事及宣傳廳謄錄。可也。閉門後。內作門內。只軍士房承旨及翰注兵曹禁喧郞廳外。勿令留待事。分付。仍命退。諸臣以次退出。
정조 7년
行都承旨吳載純坐。左承旨李在學坐直。右承旨李亨元坐。左副承旨徐龍輔坐。右副承旨鄭東浚坐。同副承旨鄭存中坐直。注書李祖承病一員未差。假注書沈晉賢仕車亨衢仕直。事變假注書馬思人仕。
정조 7년
以漆原幼學周鳳朝上言。傳曰。漆原周宰成之忠義。其子道復之孝行。可謂卓然。至於丙申事。尤令人歎尙。錄用之命。旣在先朝。申飭銓曹。無或如前淹滯。旌表一款。亦令該曹。草記稟處。
정조 7년
以丹城幼學柳象經上言。傳于鄭存中曰。玆事。已於伊時筵中有下敎。則該曹何不別白行會。致此呼籲乎。大抵孝烈之非贈非復。賞無可施之人。特下題給食物之命。蓋以其人。設或已死。其家必有妻孥故耳。恩典之仍以不施。是豈臨殿躬閱之本意。更令該曹。枚擧此意。知委京外。食物。使之一一依傳敎頒給。形止狀聞事。分付。
정조 7년
以兵曹隨駕軍兵試取事單子。傳于李亨元曰。軍兵之連日等待。實屬可悶。多設貫革。使之明日內畢試。各項名色摠數。卽爲別單書入。
정조 7년
以訓鍊都監隨駕軍兵試取事單子。傳于李亨元曰。名色及摠數。卽爲別單書入。軍兵之連日等待。可悶。多設貫革。分所試取。明日內畢試。如或果難爲之。他公廨。從便分所似好。卿其酌量爲之。形止更爲草記。以此意。亦令禁營知悉。摠數書入及明日畢試等事。竝依卿營例擧行。可也。
정조 7년
以御營廳隨駕軍兵試射單子。傳于鄭存中曰。除初試及初試應試名色及摠數別單。卽爲書入。
정조 7년
以李庚運囚單子。傳于鄭存中曰。放。
정조 7년
以黃海監司位羅鎭民家燒燼狀啓。傳于李在學曰。位羅被燒民家。若是夥然。元恤典外。以會付某樣穀。依他道別恤典近例。使之擧行後。形止狀聞事。自廟堂行會。
정조 7년
傳于李在學曰。明日問安勿爲之。
정조 7년
傳于鄭存中曰。漢城判尹來待。
정조 7년
傳于鄭存中曰。同副承旨入侍。
정조 7년
傳于鄭存中曰。坐直承旨入侍。
정조 7년
備忘記。禁將之馳詣先廂時。嫺於制馬。穿出數重圍。三文宰之馳馬。突過溝塍。俱甚可嘉。禁衛大將李敬懋。守禦使鄭民始。京畿監司李亨逵。開城留守徐有防。內下筒介一部賜給。其在一視之道。守廳何異於三營。畿營松營。亦何間於守廳。況行跪迎之禮。守禦廳京畿監營管理營。陣上待令。將校除初試。軍兵設初試。一體應赴於郊館親試日事。分付三處。初試。再明日合設一所。依昨日所下規矩試取事。亦爲分付。
정조 7년
以全羅監司罪人林鶴來到配事狀啓。傳于鄭存中曰。此等罪人。各別嚴飭。萬一疎虞。自卿難免重勘。惕念擧行事。回諭。
정조 7년
傳于鄭存中曰。慕華館設布帳。置之。
정조 7년
以咸鏡監司罪人大圭等到配啓本。傳于鄭存中曰。此等罪人。各別嚴飭。萬一疎虞。自卿難免重勘。惕念擧行事。回諭。
정조 7년
以濟州牧使罪人汶倜汶赫到配事啓本。傳于鄭存中曰。此等罪人。各別嚴飭。萬一疎虞。自卿難免重勘。惕念擧行事。回諭。
정조 7년
以校理李度謙牌不進罷職傳旨。傳于李在學曰。旣被刊削之斥。勢難强迫。許遞。
정조 7년
李在學。以弘文館言啓曰。新除授副校理尹尙東。時在京畿坡州地。經筵入番事緊。請斯速乘馹上來事。下諭。傳曰。依啓。
정조 7년
刑曹啓目。罪人南次孫。亦宿衛軍兵。敢於駕前。肆然呼籲之狀。萬萬驚駭。令道臣。親執詳査。啓聞後。稟處何如。啓。其矣所訴。誠難盡信。玆事旣登於繡啓。必有苗脈兺不喩。酷施刑杖。枉殺人命。至於三人之多。眞有是也。成光默事。萬萬駭痛。令駭道道臣。除尋常。各別親執嚴査。使之狀聞後。稟處。啓目罪人尹道一。依先朝受敎。爲先放送是白在果。所供如此。上裁。何如。啓。議處。啓目罪人姜時彪。依先朝受敎。爲先放送是白在果。所供如此。上裁。何如。啓。議處。啓目罪人奴孟觀。依先朝受敎。爲先放送是白在果。所供如此。上裁。何如。啓。議處。啓目罪人金致亨。依先朝受敎。爲先放送是白在果。所供如此。上裁。何如。啓。議處。
정조 7년
江華留守金魯鎭疏曰。伏以。致隆殿宮。聖孝冞光。展禮園寢。動蹕穩旋。臣民忭幸。曷有其極。仍伏念。臣父母墳山。在於京畿漣川地。而貤贈已及三載。未賁泉塗之榮。官守纔距數息。尙闕塋域之掃。節序屢換。雨露增惕。今於還次之路。亦蒙數日之暇。則區區私情。可以少伸。玆敢援例陳懇。伏乞聖慈。俯賜諒許。俾遂微願。不勝幸甚。答曰。省疏具悉。卿其依所請往省。
정조 7년
大司成申大升疏曰。伏以。殿宮上號。縟儀誕擧。園寢展謁。睿慕冞篤。大小均忭於呼崇。臣民胥歡於瞻旄。仍竊伏念。臣向在西邑。自速罪戾。薄罰未幾特敍遽下。包荒之慶。非不感激。而訟愆之私。益切恧慼矣。不意誤恩荐疊。除旨聯翩。諫長國子。朝拜夕遷。殆若非臣莫可。臣聞命惝怳。誠莫知措躬之所也。噫。居賢關之長。而佐菁莪之化者。爲責何如哉。其所以取之之方。必也矜式多士。不但課試詞藝而已。臣本一庸陋爾。姿性無所效長。伎倆不過尋摘。此乃通朝之所共知。抑亦淵鑑之所俯燭。顧何嘗毫分彷彿於一切遴選之任哉。從前歷揚。莫非踰分。而有除輒膺。若固有之者。雖出於仰感殊遇粗效筋力之意。反顧已試之驗。每多露拙之愧。況今以此任而加此身。其爲玷名器而累聖簡。尤無餘地。若使臣。徒貪榮寵。不識羞恥。因緣爲呈身進步之計。則將何以謝一世之公議。免章甫之竊笑也哉。區區微諒。不啻參倚。而適當國有大禮。跛躃皆起之時。義分所在。不敢守株。一出再出。放倒是懼。因仍盤礴。非所可議。至若違傲之爲可罪。仍授之爲難安。有不暇拖引爲義。今始略入文字。仰瀆崇嚴。伏乞天地父母。察臣不稱之實。諒臣必辭之義。將臣所帶職名。亟賜鐫改。以重公器。以安私分。不勝幸甚。答曰。省疏具悉。爾其勿辭察職。
정조 7년
癸卯四月初五日寅時。上詣永祐園。還宮入侍時。行都承旨吳載純。左承旨李在學。右承旨李亨元。左副承旨徐龍輔。右副承旨鄭東浚。同副承旨鄭存中。假注書沈晉賢車亨衢。記事官李崑秀尹行任。以次侍立。上具淺淡服乘輿。到紅箭門外。降輿就版位。行辭園禮。還詣齋室。命書傳敎曰。侍衛百官揷羽。又命書傳敎曰。昨日傳敎中。遺漏扈衛軍官忠壯忠翊衛等。竝其將領。自本廳。該曹設初試試取。隨駕營把摠哨官敎鍊官兵曹堂上軍官事知忠義捧持別破陣椎牌軍近仗軍士。竝依前例。除初試事。分付。內寺府掖庭署。一體除初試應試事。分付。又命書傳敎曰。郊館親試。以旬前爲之事。昨有下敎。而明日再明日。初試相値。三明日。卽燈夕。宜令軍民休息。旬後。文武科覆試相値。以初九日爲之事。分付。又命書傳敎曰。初九日慕華館別試射時。依例除揷羽。只佩劍。堂下靑天翼事。分付。又命書傳敎曰。自永祐園洞口。至興仁之門。捧上言。仍命入還宮。正時三嚴後。上具戎服。乘輿出洞口。通禮跪啓請上馬。上。上馬。至東關王廟。上曰。東廟歷臨。出駕前下敎詣東廟。行再拜禮。上入小次。命書傳敎曰。東南兩廟。今日入直廟司。邊將除授。守僕及軍士等。傡從厚施賞。存中曰。致斃馬匹。不爲屛去。委置輦路之側。殊乖淸道之意。當該導駕堂上。推考何如。上曰。依爲之。出擧條上自東廟乘馬。至興仁門內。上曰。捕將之門內祗迎。萬萬駭然。記過待令。又命書駕前下敎曰。左右捕將。越捧三等。至景慕宮前路。通禮跪啓請下馬。上。下馬。步過前路。通禮跪啓請上馬。上。上馬。至館橋。通禮跪啓請下馬。上。下馬。步過前路。通禮跪啓請上馬。上。上馬。至仁政門。上。下馬。乘輿入賓陽門。諸臣以次退出。
정조 7년
癸卯四月初五日午時。上御誠正閣。左副承旨入侍時。左副承旨徐龍輔。假注書沈晉賢。記事官李崑秀尹行任。以次進伏訖。上曰。坐直承旨誰耶。龍輔曰。左承旨同副承旨。似入直矣。命退。諸臣以次退出。
정조 7년
癸卯四月初五日申時。上御誠正閣。坐直承旨入侍時。左承旨李在學。同副承旨鄭存中。假注書車亨衢。記注官金鳳顯。記事官尹行任。以次進伏訖。同副承旨鄭存中所啓。楊州衙舍後岡。屢經雲觀相地之所也。第其左右腮脅之水。每當雨潦。水勢盛大。兩邊岡脊。多被衝破。故臣待罪本牧時。募得邑底民人。略加補築。而功役未盡。易致虧簣之歎。敢此仰達矣。上曰。所奏儘有意見。以此意。令該道道伯知悉。往復本牧。使前倅已始之功。毋至虧簣之歎。可也。出擧條上曰。漢城判尹入侍事。出榻敎上曰。漢城判尹入侍。賤臣承命出催促。同爲入侍時。上曰。永祐園植松。尙多有未盡處。園所要緊處近成樵路。此則昨日奉審時。卿亦所覩者。事極未安矣。華鎭曰。然矣。非但樵路。今若置之。則將有漸坦之慮矣。上曰。卿與訓將。更詣園所。量其地形。可植處。無一疎漏。而今則節序已晩。待秋成爲之。可也。華鎭曰。臣之所見如此。而未及仰達矣。聖敎如此。謹當奉行矣。命判尹先退。承史以次退出。
정조 7년
行都承旨吳載純坐。左承旨李在學坐。右承旨李亨元坐。左副承旨黃昇源坐。右副承旨金載瓉坐直。同副承旨李重馥坐直。注書李祖承病尹行任仕。假注書車亨衢仕直。事變假注書馬思人仕。
정조 7년
吳載純啓曰。注書被薦人檢閱尹行任。今當付職。薦狀。依例成送吏曹之意。敢啓。傳曰。知道。口傳擬入。
정조 7년
吏曹口傳政事。以尹行任爲注書。
정조 7년
傳于李亨元曰。左副承旨入侍。
정조 7년
傳于李亨元曰。左承旨入侍。
정조 7년
傳于李在學曰。右副承旨入侍。
정조 7년
金載瓉啓曰。卽者校理李太亨。無端經出。莫重省記。以空字塡入。揆以事體。極爲未安。依定式。禁推傳旨捧入之意。敢啓。傳曰。知道。
정조 7년
傳于李重馥曰。政官牌招開政。
정조 7년
有政。吏批。判書兪彦鎬受由在外。參判鄭昌順進。參議金憙試所進。承旨吳載純進。啓曰。判書兪彦鎬受由在外。參議金憙試所進。小臣獨政未安。何以爲之。敢稟。傳曰。仍爲之。以尹㬦爲校理。以李泰永爲副校理。以洪樂命爲知敦寧。以尹東晩爲禮曹參議。以徐有隣爲知經筵。以李魯春爲南學敎授。以李集斗爲西學敎授。
정조 7년
兵批。判書鄭尙淳病。參判朴祐源病。參議柳誼入直進。參知嚴思晩病。承旨李亨元進。副司果李度謙。
정조 7년
李重馥。以吏曹言啓曰。今日政。經筵陞降。當依資級次第。同經筵徐浩修。陞付知經筵。而未及照檢。誤以權噵啓下矣。臣之不察之失。惶恐待罪。而政吏。令攸司科治。原單子改付標以入之意。敢啓。傳曰。知道。勿待罪。
정조 7년
傳于李亨元曰。左副承旨許遞。前望單子入之。
정조 7년
承旨前望單子入之。李重馥落點。
정조 7년
傳于李亨元曰。新除授承旨。牌招察任。
정조 7년
承旨前望單子入之。金載瓉落點。
정조 7년
傳于金載瓉曰。坐直承旨入侍。
정조 7년
傳于李重馥曰。今番擊錚供辭猥濫人勘律中。初一日擊錚。係是宥旨前事。特竝分揀放送事。分付刑曹。
정조 7년
吳載純啓曰。今此京外上言七十二張內。十六張。以違格拔去。二十四張。以猥濫拔去。三十二張。分下各該司次入啓之意。敢啓。傳曰。知道。
정조 7년
以曹允邁囚單子。傳于李重馥曰。分揀放送。
정조 7년
備忘記。生進放榜日子。以初九日推擇云。動駕相値。又若退定於畢試後。則遐方儒生之許久滯京。亦甚可悶。放榜。以初八日進定。親臨處所。以仁政殿爲之。
정조 7년
傳于李重馥曰。注書尹行任。還付翰林。牌招入直。
정조 7년
李在學。以禮曹言啓曰。因慶尙道柒原幼學周鳳朝上言。傳敎內。柒原周宰成之忠義。其子道復之孝行。可謂卓然。至於丙申事。尤令人歎尙。錄用之命。旣在先朝。申飭銓曹。無或如前淹滯。旌表一款。亦令該曹草記稟處事。命下矣。褒忠奬節。有國重典。固當十分難愼。俾無名實之相左。而今此周宰成之戊申事蹟。昭載於道啓。屢登於天聽。倡義成仁不愧古人。則三品贈官。未足以盡崇報之道。且朝家於忠節卓然之臣。贈官旌閭之竝施。前後已例。不止一二。周宰成特許旌閭。周道復。申飭銓曹。依傳敎。劃卽調用。何如。傳曰。允。
정조 7년
同副承旨鄭存中疏曰。伏以。新除授右副承旨臣金載瓉。卽臣之妻姨姪也。相避之法。在下當遞。臣之見職。不可仍冒。伏乞聖明。亟命攸司。照例遞改。以存公格。幸甚。臣無任屛營祈懇之至。謹昧死以聞。答曰。省疏具悉。疏辭下該曹稟處。
정조 7년
癸卯四月初六日卯時。上御誠正閣。左副承旨入侍時。左副承旨徐龍輔。假注書沈晉賢。記注官金鳳顯。記事官尹行任。以次進伏訖。上曰。扈衛廳試射。設行於何處。注書出問以來。賤臣承命出問後。以設行於北營之意。回奏。上曰。監試會試一二所詣闕與否。知入。賤臣承命出問後。以姑未詣闕之意。回奏。命書傳敎曰。左副承旨許遞。前望單子入之。命退。諸臣以次退出。
정조 7년
癸卯四月初六日午時。上御誠正閣。戶房承旨入侍時。右承旨鄭東浚。假注書車亨衢。記注官金鳳顯。記事官李崑秀。以次進伏訖。上曰。一二所出榜詣闕與否。知入。賤臣承命出。閤外則二所。出榜詣闕。而一所。姑未及來之意。回奏。上曰。金載瓉入來與否。知入。賤臣承命出。閤外。以姑未及來回奏。上曰。政望筒捧入。賤臣承命出。則承史以次退出。
정조 7년
癸卯四月初六日未時。上御誠正閣。左承旨入侍時。左承旨李在學。假注書車亨衢。記注官金鳳顯。記事官李崑秀。以次進伏訖。上曰。一二所榜目捧入。賤臣承命捧入。上曰。一二所一等試券持入。賤臣承命捧入。則登覽後。上曰。一二所初榜持入。賤臣承命出。招致試所。該吏催促捧入。命書傳敎曰。陳疏承旨許遞。前望單子入之。上曰。新除授承旨。待下批牌招察任事。出榻敎。上曰。新除授承旨牌招察任事。出榻敎。命退。諸臣以次退出。
정조 7년
癸卯四月初六日戌時。上御誠正閣。坐直承旨入侍時。同副承旨李重馥。假注書車亨衢。記注官金健修。記事官李崑秀。以次進伏訖。上曰。記事官先出。記注官金鳳顯。右副承旨金載瓉入侍事下敎。上命李重馥。讀各道狀啓。又命金健修代讀。命書傳敎曰。好雨知時。民事萬幸。諸路均沾與否。先從營下所見。劃卽登聞。因又關飭列邑。使之陸續報來。亦須一一枚擧狀聞事。令廟堂。行會諸道。又命書傳敎曰。農務方殷。此時守令。不容暫刻曠任。差使員及受由上京守令。皆令明日還官。別軍職中。以參班上京守令。亦令試射還宮後。當日還官。無或遲滯之意。各別嚴飭。又命書傳敎曰。日字進定。遐土儒生唱榜諸具。必多難辦。初八日唱榜殿座。以午正爲之。應榜生進。亦於晩食後來會事。預爲分付。又命書傳敎曰。右副承旨許遞。前望單子入之。命退。諸臣以次退出。
정조 7년
行都承旨吳載純坐。左承旨李亨元坐。右承旨金宇鎭坐直。左副承旨徐鼎修坐。右副承旨嚴思晩坐。同副承旨黃昇源坐直。注書李祖承病一員未差。假注書李翼晉仕申大龜仕直。事變假注書馬思人仕。
정조 7년
李亨元啓曰。禁衛營將官來言。今日本營軍兵。日次私習云矣。敢啓。傳曰。停。
정조 7년
李亨元啓曰。御營廳將官來言。今日本廳軍兵。日次私習云矣。敢啓。傳曰。停。
정조 7년
傳于徐鼎修曰。左承旨入侍。
정조 7년
吏曹口傳政事。檢閱單尹行任。
정조 7년
車亨衢呈辭。代以李翼晉爲假注書。
정조 7년
傳于李亨元曰。兵曹參議前望單子入之。
정조 7년
兵曹參議前望單子入之。李在學落點
정조 7년
傳于黃昇源曰。承旨前望單子入之。
정조 7년
傳于黃昇源曰。新除授承旨。待下批牌招察任。
정조 7년
傳于李亨元曰。同副承旨許遞。
정조 7년
傳于李亨元曰。承旨前望單子入之。金宇鎭落點。
정조 7년
傳于黃昇源曰。軍士房承旨入侍。
정조 7년
承旨前望單子入之。嚴思晩落點。
정조 7년
傳于黃昇源曰。新除授承旨。牌招察任。
정조 7년
兵曹口傳政事。副司直單鄭東浚金載瓉。
정조 7년
備忘記。明日展拜時。雲寶劍置之。堂上堂下侍衛。只以入直磨鍊。別雲劍。以再明日受點人仍用。挾輦軍。亦以弘化門入直軍擧行。
정조 7년
嚴思晩啓曰。禮曹判書徐浩修。參判李崇祜。參議尹東晩。有稟定事。來詣請對矣。傳曰。入侍。
정조 7년
傳于黃昇源曰。左副承旨入侍。
정조 7년
傳于黃昇源曰。東營集春營訓局替代軍。各以二十名替代事。分付。
정조 7년
尹行任遷轉。代以申大龜爲假注書。
정조 7년
傳于黃昇源曰。再明日動駕時。高峯斥候。通路伏兵。置之事。分付。
정조 7년
李亨元。以校正廳言啓曰。璿源譜略。今月初八日辰時進上事。推擇啓下矣。璿源譜略國朝御牒八高祖圖王妃世譜。依前例。本廳堂上郞廳校正官。具儀仗鼓吹。陪進仁政殿。請承傳色奉入。御筆懸板。依傳敎修補。同爲陪進矣。奎章閣奉安一節。令本閣稟旨擧行。五處璿閣奉安。自本寺次第擧行。而譜略加印一百件。依前日下敎。直送內閣之意。敢啓。傳曰。知道。
정조 7년
李亨元。以兵曹言啓曰。依下敎。扈輦隊各差備初試入格單子。修正以入之意。敢啓。傳曰。知道。
정조 7년
金宇鎭。以都摠府言啓曰。今日入直內。三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 7년
金宇鎭。以訓鍊都監言啓曰。禧陵孝陵昭顯墓近處。獵虎軍明日出送事。草記允下。而牙兵等。別試射初試入格者居多。今月十一日出送之意。敢啓。傳曰。知道。
정조 7년
金宇鎭。以訓鍊都監言啓曰。今此別試射時。射砲入格及除初試之類。別單書入之意。敢啓。傳曰。知道。
정조 7년
金宇鎭。以禁衛營言啓曰。今此別試射時。初試應試將校軍兵。今已畢試。入格單子書入之意。敢啓。傳曰。知道。
정조 7년
李亨元。以御營廳言啓曰。今月初九日慕華館親臨別試射時。本廳當爲隨駕。而軍色從事官李度謙。身病甚重。勢難察任。改差。何如。傳曰。允。
정조 7년
黃昇源。以摠戎廳言啓曰。今此別試射時。本廳隨駕。政院待令旗手鳥銃一分以上初試入格之類。別單書入之意。敢啓。傳曰。知道。
정조 7년
癸卯四月初七日辰時。上御誠正閣。左承旨入侍時。左承旨李在學。假注書車亨衢。記注官金健修。記事官李崑秀。以次進伏訖。上曰。生進唱榜日子進定。遐方儒生諸具。慮有窘急之患。又聞近畿儒生。科後卽下去云。又慮有不及時之歎。在學曰。招致典僕問之。則科儒皆下去。無一人在泮。而又多有諸具未備之慮云矣。上曰。去夜所下唱榜進定備忘記還入。賤臣承命捧入。命退。承史以次退出。
정조 7년
癸卯四月初七日巳時。上御誠正閣。左承旨右副承旨入侍時。左承旨李在學。右副承旨金載瓉。假注書車亨衢。記注官金健修。記事官尹行任。以次進伏訖。在學曰。建陽門隅風落木。俄者兵房承旨巡視。則其大數圍。非三四馬所載。何以爲之乎。上曰。曳出門外。可也。命退。承史以次退出。
정조 7년
癸卯四月初七日巳時。上御誠正閣。軍士房承旨右副承旨入侍時。承旨李亨元黃昇源。假注書車亨衢。記注官金健修。記事官尹行任。以次進伏訖。上曰。軍士房承旨。出去門外。試射擧案。修正持入。亨元出去。上謂昇源曰。爲海伯時。凡事何不修明有此錯謬之多耶。昇源曰。爲人昏謬。觸事生疣。而屢被聖恩之寬恕。不至重辟矣。上曰。然而皆屬公罪。其何過慮也。命書傳敎曰。明日奉謨堂璿源世譜奉安時。及奎章閣肅廟朝御筆奉揭後展拜時。出宮由協陽門。從永肅門入。該房知悉。上曰。同副承旨金載瓉入侍。賤臣承命出。同爲入侍時。上曰。柳誼尙不入來耶。載瓉曰。姑不入來矣。上曰。何時出牌。而若是遲延也。近來院事。全不成樣。可悶矣。命書傳敎曰。近來院事皆如此。當該承旨遞差。又命書傳敎曰。同副承旨許遞。命退。承史以次退出。
정조 7년
癸卯四月初七日申時。上御誠正閣。左副承旨入侍時。左副承旨徐鼎修。假注書李翼晉。記事官李崑秀尹行任。以次進伏訖。上命賤臣出問各營門初試入格數。賤臣承命出問。還入奏曰。訓鍊都監除初試。爲八百三十二名。設初試入格。爲一千七百五十五名。合爲二千五百八十七名。禁衛營御營廳守禦廳摠戎廳已畢試。修單子入啓。京畿監營入格五十名。管理營入格二十二名云矣。上命退。諸臣以次退出。
정조 7년
癸卯四月初七日申時。上御誠正閣。禮曹堂上入侍時。禮曹判書徐浩修。參判李崇祜。參議尹東晩。右承旨金宇鎭。假注書李翼晉。記注官金健修。記事官尹行任。以次進伏訖。上曰。卿等以何事入來乎。浩修曰。元子宮封胎。以今月初十日卯時推擇。而先王朝有定式。藏胎處所。以禁苑爲定。此乃定式後。初擧行之事。而事係莫重。室封制樣及藏胎時儀節。不可不一番稟定。故臣等入來矣。上曰。制樣何如云耶。浩修曰。有埋石。有立石。築土封之。加以莎草。入金銀少許及朱砂雄黃之屬云矣。上曰。動駕在近。初十日似難爲之。更爲推擇。可也。浩修曰。明日奉謨閣展拜時。儀註以黑團領磨鍊。而宗簿堂郞。永肅門外退去。閣臣差備官。祗迎於門內。當爲陪進矣。閣臣。以時原任竝爲塡差乎。上曰。閣臣時任絶少。以原任竝差。可也。宇鎭曰。軍士房有稟定事。要臣替奏矣。上曰。軍士房如未出去。少間入侍。可也。上命退。諸臣以次退出。
정조 7년
癸卯四月初七日酉時。上御誠正閣。右承旨入侍時。右承旨金宇鎭。假注書申大龜。記注官金健修。記事官尹行任。以次進伏訖。上曰。各營別試射放試畢與否。知入。賤臣承命出。以諸營昨日已畢。兵曹今日畢試之意。回奏。上曰。果無未了處否。知入。賤臣承命出。以俱畢之意。回奏。上曰。金虎門。待下敎以閉之意。分付。賤臣承命出傳。上命書傳敎曰。應射兵曹判書守禦使禁衛大將御營大將摠戎使摠管京畿監司開城留守中官別軍職宣傳官內乘五衛將摠府郞廳武兼部將雲劍守門將司謁司鑰禁軍別將各營中軍扈衛別將禁軍各番將各營別將千摠騎射將把摠哨官京畿監營中軍事知忠義司禁差備別監駕前別抄駕後禁軍武藝出身武藝廳攔後別隊馬兵待令弓矢人交龍旗奉持標旗奉持纛差備旗牌軍別技軍別看役兵曹堂上軍官各營敎鍊官扈衛軍官訓局軍官各營別軍官各營別武士禁營別騎衛捕校禁軍騎士馬兵畿營松營將校等。竝付帳殿試所應放第次。龍虎營內吹兼內吹招搖旗手駕後號令旗手近仗軍士別破陣初試入格標下軍。守禦廳所管招搖旗手初試入格標下軍。訓鍊都監所管武藝廳兼內吹挾輦軍御前前排駕前旗幟手招搖旗手別技軍御帳幕軍武藝廳雨具軍初試入格標下軍及步軍。禁衛營所管兼內吹創劍軍招搖旗手初試入格標下軍及鄕軍御營廳所管兼內吹招搖旗手駕前號令旗手初試入格各色軍。摠戎廳所管招搖旗手初試入格標下軍。兵曹所管。司僕牽馬陪扈輦隊。扈衛廳所管初試入格標下軍。畿營松營所管初試入格標下軍。等分赴洗馬坪試所。以此令試官及各營將臣知悉。預先秩秩區別。等待開場後。若有雜挐之弊。難免不飭之責。俾爲惕念擧行。又命書傳敎曰。射放除初試及初試入格人應試之數。幾近五千。一日之內。勢難畢試。館所親臨處。則射技試取。洗馬坪分二所。鳥銃試取。館所則柳葉箭。設十貫革。洗馬坪一所則鳥銃。設二十四貫革。二所則鳥銃。設六貫革事。預爲分付試官。依此各別擇差。上命退。諸臣以次退出。
정조 7년
行都承旨沈豐之未肅拜。行左承旨朴祐源坐直。右承旨李亨元坐直。左副承旨金宇鎭坐。右副承旨徐鼎修坐。同副承旨未差。注書李祖承病一員未差。假注書李翼晉仕申大龜仕直。事變假注書馬思人仕。
정조 7년
李亨元啓曰。合辭方張之時。諫院無詣臺之員。事甚未安。除在外外。呈告人員。竝卽牌招。何如。傳曰。允。
정조 7년
傳于徐鼎修曰。雨勢如此。璿譜及御筆扁額。更待下敎。待晴奉來。如已離發內入。當權安別殿。更爲涓日奉安。以此知悉。
정조 7년
金宇鎭啓曰。在前觀武才時。有時原任大臣入侍之例。今番別試射時。則何以爲之。敢稟。傳曰。依例入參。
정조 7년
金宇鎭啓曰。在前觀武才時。有宗宰磨鍊入侍之例。今番別試射時。則何以爲之。敢稟。傳曰。依例磨鍊以入。
정조 7년
傳于李亨元曰。書狀官明日來待。
정조 7년
金宇鎭啓曰。吏曹參判鄭昌順。參議金憙牌不進。推考傳旨及罷職傳旨。今方捧入。而開政命下之後。不卽擧行。事甚未安。參判鄭昌順。更爲牌招。何如。傳曰。允。
정조 7년
傳于金宇鎭曰。吏曹參議前望單子入之。
정조 7년
吏曹參議前望單子入之。黃昇源落點。
정조 7년
李亨元啓曰。新除授吏曹參議黃昇源。旣在闕中。不爲出肅。直爲出去。事甚未安。依定式。推考警責。仍卽牌招。何如。傳曰。允。
정조 7년
金宇鎭啓曰。吏曹參判鄭昌順再牌不進。參議黃昇源牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。參判所當更請牌招。而係是一日三牌。何以爲之。敢稟。
정조 7년
傳曰李亨元曰。承旨前望單子入之。
정조 7년
以吏曹參議黃昇源牌不進罷職傳旨。傳于李亨元曰。只推。更爲牌招。
정조 7년
以吏曹參議黃昇源再牌不進罷職傳旨。傳于李亨元曰。只推。
정조 7년
以校理李太亨禁推傳旨。傳于李亨元曰。罷職傳旨捧入。
정조 7년
傳于朴祐源曰。左承旨入侍。
정조 7년
有政。判書兪彦鎬受由在外。參判李敬養進。參議黃昇源未肅拜。左承旨朴祐源進。
정조 7년
吏批啓曰。判書兪彦鎬受由在外。參議黃昇源未肅拜。小臣獨政未安。何以爲之。敢稟。傳曰。仍爲之。以權裕爲正言。以金履鏞爲校理。以鄭昌順爲戶曹參判。以沈頤之爲兵曹參判。以趙興鎭爲兼中學敎授。以韓柏林爲純陵奉事。吏曹判書兪彦鎬。今加正憲。同敦寧李瀁。今加資憲。花陽君榷。今加崇憲。西淸君煋。今加承憲。宗簿正金峙默。今加通政加資事。承傳。兼執儀洪文泳減下。
정조 7년
有政。兵批。判書鄭尙淳病。參判沈頤之病。參議李在學入直進。參知徐龍輔病。右承旨李亨元進。副護軍吳載衡吳載徽單付。副司直吳載純鄭存中柳誼嚴思晩李重馥單付。
정조 7년
承旨前望單子入之。沈豐之落點。
정조 7년
備忘記。明日洗馬坪分所試所。命官以下諸試官。殿座前。先爲除肅拜開場。而未明前。來會赴試所。貫革僅辨時試取。應試將士臨館後。當爲肅拜。或叩頭。郞次知龍營守廳訓局初試入格標下軍及步軍。除叩頭。使之先赴洗馬坪試所應放事。該房另加申明。分付。此外軍兵。竝屬各其營大將旗下。駕過時。候過於宴饗臺前路事。亦爲申明。分付。
정조 7년
備忘記。明日出宮時。先廂頭訓局禁將守禦使畿伯與中官應射將官等。各以營次知。率標下軍前導。至作門內宴饗臺前路。具櫜鞬。與應試之軍兵迎駕事。分付。禁軍別將。亦於陣門內。從便結陣。具櫜鞬迎接。先廂大將。信地亦爲迎接。後廂大將。待駐蹕行殿入幕次。馳赴陣門外迎接事。一體。分付。
정조 7년
李亨元。以吏曹言啓曰。大院君奉祀人。同敦寧以上隨資例授事。載在法典矣。同敦寧李瀁。今陞資憲。依例加設知敦寧一窠下批之意。敢啓。傳曰。知道。
정조 7년
朴祐源。以兵曹言啓曰。明日慕華館擧動時。本曹堂上守宮及侍衛。當爲備員。參知有闕之代。令該曹口傳差出。仍卽待下批牌招。以爲備員之地。何如。傳曰。前望單子入之。
정조 7년
李亨元。以兵曹言啓曰。明日慕華館親臨別試射時。內入直將官軍兵中應試之類。依例除標信。以先射人替代付試之意。分付。何如。傳曰。不必替代。雖未準入直元數。應試人。直令赴試所。可也。
정조 7년
李亨元。以訓鍊都監言啓曰。依傳敎。今四月初九日慕華館擧動時。東營軍二十名。哨官金守剛。集春營軍二十名。哨官鄭勗世率領。與御營軍兵。待標信。替代還宮後。還爲替直。而初一日初四日內外各處入直軍五百八十名。標下軍七十六名。各其將官領赴後廂摠戎廳之意。敢啓。傳曰。知道。
정조 7년
李亨元。以禁衛營言啓曰。今初九日銅龍門入直哨官李彦豊。明日別試射參試矣。應試間。以哨官趙學永。姑爲代直。何如。傳曰。允。
정조 7년
李亨元。以御營廳言啓曰。依傳敎。今此慕華館擧動時。東營集春營入直軍。以訓局軍各二十名。明日替代。而依定式。待標信。替代出用。還宮後。還爲入直之意。敢啓。傳曰。知道。
정조 7년
朴祐源。以扈衛廳別將。以大將意啓曰。明日入直別將金處漢。當爲應射。除標信出去。赴試後。還入直之意。敢啓。傳曰。知道。
정조 7년
李亨元。以義禁府言啓曰。因刑曹啓辭。衛外擊錚人出身李載文。令義禁府擧行事允下矣。李載文今方待命。卽爲拿囚之意。敢啓。傳曰。知道。
정조 7년
朴祐源。以刑曹言啓曰。因禁衛營草記蠶頭放火罪人安月成。特減一律嚴刑定配。禁松軍等。分輕重決處事。命下矣。依傳敎罪人安月成嚴刑一次後。減死於咸鏡道三水府。卽爲押送。禁松軍卓成福金夢瑞等。取考律文。則大明律盤詰姦細條有曰。守把之人。失於盤詰者。杖一百。同律不能應爲條有曰。凡不能應得爲而爲之。事理重者罪。杖一百。金夢瑞。以常時不能審察之罪。杖八十照律。竝決杖放送之意。敢啓。傳曰。知道。
정조 7년
三司合啓。行大司憲徐有慶。大司諫朴天行。執義權。司諫李一曾。掌令權坪魚錫齡。持平韓用龜李秀夏。副校理李魯春。正言李彦祐。修撰姜林道浩。副修撰李泰永啓曰。請黜置罪人鄭致達妻爲先還配海島。以洩神人之憤。措辭見上請黑山島圍籬安置罪人龜柱。設鞫嚴問。快正王法。措辭見上請物故罪人德相。亟施孥籍之典。措辭見上答三司曰。不允。兩司合啓。行大司憲徐有慶。大司諫朴天行。執義權。司諫李一曾。掌令權坪魚錫齡。持平韓用龜李秀夏。正言李彦祐啓曰。請彦衡養遂獻遂竝令王府。設鞫嚴問。措辭見上請還寢會遂絶島定配之命。仍令王府。設鞫得情。措辭見上請還寢李觀源定配之命。更令王府。設鞫得情。措辭見上請遲晩後物故罪人啓能。亟施孥籍之典。措辭見上請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上請楸子島荐棘罪人最中。更令王府。拿致設鞫。期於得情。快正王法。措辭見上請亟寢煥億島配之命。仍令王府。加刑得情。快施王章。措辭見上請島配罪人貞采。亟令王府。更爲設鞫。快正王法。措辭見上請湖西營獄散配諸罪人等放送及出陸減等之命。一竝還寢。仍令王府。設鞫嚴問。快施當律。措辭見上答兩司曰。不允。院啓。司諫李一曾啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。夬正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。請金甲島爲奴罪人克泰。駟川縣定配罪人萬赫。更令王府。嚴鞫得情。夬正王法。請還寢遠配罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人洪樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢德相應坐諸囚發配之命。仍令牢囚。嚴訊取服。各施當律。措辭竝見上答院曰。不允。府啓。持平韓用龜啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請削板罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。夬正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。措辭竝見上答府曰。不允。
정조 7년
安春君烿疏曰。伏以。孝思克篤。縟儀載擧。臣民慶忭。曷有其極。仍竊伏念列聖朝尊號中文字。或與宗臣。資號相同。則宗臣資號。稟旨改稱。已有近例。英廟庚申。孝宗大王加上諡號時。明義二字。與宗臣從二品。資號相同。故其時陳達。資號改以昭義矣。今此景慕宮追上尊號中。綏德二字。亦與宗臣從一品。資號相同。則臣子分義。不可不趁速稟改。故玆敢冒死。援例仰陳。伏乞亟命攸司。改定資。千萬幸甚。答曰。省疏具悉。疏辭下該曹稟處。
정조 7년
吏曹啓目。粘觀此安春君烿上疏。則以爲。今此景慕宮追上尊號綏德二字。與宗臣從一品。資號相同。願依前例。改定資號亦爲白臥乎所。在前尊號中。與朝臣資號相同。則改定資號。旣有已例。似當卽爲改定。事體不輕。臣曹不敢擅便。議于大臣稟處。何如。判付啓。依回啓。施行爲良如敎。